དེ་ནས་སྣེ་ཤན་པ་ཞིག་དང་ངེད་གསུམ་གྱིས་ས་དེ་ནས་གླང་འདྲུད་ཤིང་རྟ་ཞིག་གླས་ཏེ་འགག་སྒོའི་མཚོན་བྱེད་དུ་བརྩི་བའི་དམག་བརྡའི་མེ་དུའི་སྟེགས་བུའི་ཕྱོགས་སུ་ག་ལེར་བསྐྱོད།སྐབས་དེར་ནུབ་རླུང་འུར་འུར་དུ་གཡུགས་བྱུང་བས་སྣེ་ཤན་པས་ངེད་གཉིས་ལསེམས་ཆུང་བྱོས།ཤིང་རྟའི་ནང་དུ་བརྟན་པོར་སྡོད་ཟེར།ང་ཚོ་སྐར་མ་ཉི་ཤུ་ཙམ་ལ་བསྐྱོད་རྗེས་གཞི་ནས་དམག་བརྡའི་སྟེགས་བུའི་གཤམ་གྱི་ཉག་ཁར་འབྱོར་བྱུང་།ཉག་ཁའི་ཕ་རོལ་ནི་དར་གོས་ཚོང་ལམ་གྱི་ལྷོ་ལམ་ངོ་མ་སྟེ།བྱེ་མ་དང་རྡོ་ཟེགས་འདྲེས་པའི་སྐེད་ལམ་ཞིག་ཤར་ནས་ནུབ་ཏུ་བརྐྱངས་འདུགའདི་ནི་འཛམ་གླིང་ན་སྙན་གྲགས་ཆེ་བའི་གནའ་བོའི་དར་གོས་ཚོང་ལམ་སྟེ།འདི་ནས་ཙཱི་ནའི་དར་ཟབ་ཁྱེར་བའི་ཚོང་བ་མང་བོ་ཞིག་རྟ་དྲེལ་ལ་ཞོན་ཏེ་ནུབ་ཕྱོགས་སུ་སོང་མྱོང་ལ།སྟག་གཟིག་དང་རོ་མའི་དངུལ་སྒོར་ཐོགས་པའི་དོན་མཐུན་དུ་མ་ཞིག་རྔ་མོང་ལ་ཞོན་ནས་ཤར་ཕྱོགས་སུའང་བསྐྱོད་མྱོང་།ད་ལྟ་དེ་དག་གི་རྐང་རྗེས་ལོ་ཟླའི་རླུང་འཚུབ་དང་བྱེ་མས་བསུབས་ནས་མེད་ཀྱང་དེ་དག་གི་ལོ་རྒྱུས་དང་དགའ་སྐྱོ་འདྲེས་མའི་གཏམ་རྒྱུད་ནི་གནས་འདིའི་རླུང་བུས་གྱེར་ཞིང་ས་འདིའི་རི་ཆུས་ཟློ་བཞིན་ཡོད་པའི་སྣང་བ་ཞིག་སྐྱེས་བྱུང་།ཐང་སན་བླ་མས་རྒྱ་གར་ནས་ཐེག་ཆེན་གྱི་སྡེ་སྣོད་གདན་དྲངས་ཏེ་ཕྱིར་ལོག་དུས་གནས་འདི་བརྒྱུད་པས།ས་འདི་ན་ཐང་སན་བླ་མའི་རྣམ་ཐར་དང་འབྲེལ་བའི་གཏམ་རྒྱུད་དང་ངག་རྒྱུན་སྣ་ཚོགས་ཤིག་མི་རབས་ནས་མི་རབས་བར་བརྒྱུད་སྒྲོག་བྱེད་ཀྱིན་ཡོད།